b'\n_START_ARTICLE_\nDigitalna televizija\n_START_SECTION_\nSatelitska DTV\n_START_PARAGRAPH_\nPri satelitski digitalni TV je oddajnik name\xc5\xa1\xc4\x8den na satelitu v geostacionarni orbiti. Signal potuje najprej iz studia na zemlji do satelita. Satelit signal oja\xc4\x8da in ga po\xc5\xa1lje v snopu nazaj proti zemlji. Snop tipi\xc4\x8dno pokriva ve\xc4\x8d dr\xc5\xbeav. Za sprejem tega signala si mora kon\xc4\x8dni uporabnik nabaviti ustrezno paraboli\xc4\x8dno anteno, ki zbere ("fokusira") in oja\xc4\x8da signal, ki pride s satelita in ga po\xc5\xa1lje preko koaksialnega kabla do sprejemnika (STB) priklju\xc4\x8denega na klasi\xc4\x8dno TV.\n_START_SECTION_\nZemeljska DTV\n_START_PARAGRAPH_\nZemeljska digitalna TV je po zanesljivosti in kakovosti podobna satelitski TV. Ta tehnologija je uporabnikom la\xc5\xbeje dostopna kot satelitska, saj ne zahteva monta\xc5\xbee paraboli\xc4\x8dne antene ampak uporablja obstoje\xc4\x8de sprejemne antene. V tem primeru si mora uporabnik nabaviti le ustrezni digitalni sprejemnik.\n_START_SECTION_\nKabelska DTV\n_START_PARAGRAPH_\nPri kabelski DTV signal potuje, namesto preko anten, preko koaksialnega kabla ali opti\xc4\x8dnih vlaken. Za tak na\xc4\x8din prenosa je potrebno, da ima kon\xc4\x8dni uporabnik napeljan kabelski priklju\xc4\x8dek. To je dra\xc5\xbeje od anten, a ima tudi prednost. Uporabnika lahko sprejema ve\xc4\x8d kanalov in lahko ima na istem priklju\xc4\x8dku isto\xc4\x8dasno \xc5\xa1e \xc5\xa1irokopasovni internet.\n_START_SECTION_\nMobilna DTV\n_START_PARAGRAPH_\nMobilna TV se \xc5\xa1ele po\xc4\x8dasi uvaja. Namenjena je sprejemu digitalnih programov na mobilnih napravah kot so GSM telefoni, dlan\xc4\x8dniki ipd.ist\n_START_SECTION_\nIPTV\n_START_PARAGRAPH_\nIPTV je nov na\xc4\x8din po\xc5\xa1iljanja programov po \xc5\xa1irokopasovnem internetnem omre\xc5\xbeju (XDSL ali koakialna povezava), ki se naglo \xc5\xa1iri. V Sloveniji je kot prvi to za\xc4\x8del Telekom s svojim Siol TV, danes pa ponuja vsak ponudnik dostopa do interneta svojo TV (npr. T2, Amis). Za sprejem le te mora kon\xc4\x8dni uporabnik biti priklju\xc4\x8den na telefonsko ali opti\xc4\x8dno omre\xc5\xbeje in mora biti naro\xc4\x8den na internetni paket ponudnika. Najve\xc4\x8dkrat gre kar za sklop storitev dvoj\xc4\x8dek, troj\xc4\x8dek in celo \xc4\x8detver\xc4\x8dek. Poleg tega pa uporabnik potrebuje \xc5\xa1e poseben sprejemnik, ki digitalne signale sprejme in jih v analogni obliki, prek AV povezave, prikazuje na klasi\xc4\x8dnem TV sprejemniku. Z vidika uporabnika je zelo podobno kabelski televiziji, z dolo\xc4\x8denimi prednostmi in slabostmi. Slednja gre predvsem na ra\xc4\x8dun nedostopnosti vsem naro\xc4\x8dnikom, saj mora biti naro\xc4\x8dnik dovolj blizu centrale ali pa priklju\xc4\x8den na opti\xc4\x8dno omre\xc5\xbeje, ter da je omejeno \xc5\xa1tevilo priklju\xc4\x8denih TV. Ker pa \xc5\xa1e ni natan\xc4\x8dnega standarda za IPTV in ker v glavnem poteka po zastarelih omre\xc5\xbejih, prihaja do kratko\xc4\x8dasnih prekinitev oz. izgub informacij, kar naro\xc4\x8dnik zazna kot kockanje slike ali hre\xc5\xa1\xc4\x8danje zvoka.\n_START_SECTION_\nFormati in pasovne \xc5\xa1irine\n_START_PARAGRAPH_\nTrenutno se uporabljajo sistemi PAL, NTSC in SECAM. Postopno jih zamenjuje HDTV oz. TV visoke lo\xc4\x8dljivosti, ki ima 1280 x 720 pik ali 1920 x 1080 v prepletenem ali progresivnem na\xc4\x8dinu. V obeh primerih je format slike 16:9.\n_START_SECTION_\nInteraktivnost\n_START_PARAGRAPH_\nGledalec lahko posega na TV sistem. Lahko izbira vsebino, glasuje in podobno. Za interaktivnost je potrebna dvosmerna povezava.\n_START_SECTION_\nPrehodno obdobje (v Sloveniji)\n_START_PARAGRAPH_\nV prehodnem obdobju se lahko v ve\xc4\x8dini dr\xc5\xbeav sprejemata obe vrsti signala, analogni in digitalni._NEWLINE_V Sloveniji poskusni DVB prenos te\xc4\x8de \xc5\xbee od leta 2001. Po vsej Sloveniji se je simulcast (hkratno analogno in digitalno oddajanje) pri\xc4\x8del najkasneje 1. junija 2009. Analogno oddajanje se je prenehalo 18 mesecev po pri\xc4\x8detku digitalnega oddajanja v dolo\xc4\x8denem obmo\xc4\x8dju pokrivanja. Vso analogno oddajanje je bilo izklopljeno januarja 2011.'